Baer (Eestimaa aadlisuguvõsa)

Baer, varem ka Bahr ja Bar, aastast 1749 ametlikult Baer Edle von Huthorn on ilmselt Vestfaalist pärit kaupmehe- ja aadlisuguvõsa. Tänapäeval elavad Baerid Saksamaal ja Tšiilis.

Ajalugu
Vanimad teadaolevad suguvõsa esindajad on mainitud 1555. aastal Riia kodanikena. Suguvõsa esindaja Andreas Bahr tuli 17. sajandil Tallinna ning sai 1666. aastal kodanikuks ja 1690. aastal Suurgildi oldermanniks.   

Andrease poeg oli Henrich Bahr, kes 1749. aastal sai aadlitiitli ja ühes sellega nime Baer Edle von Huthorn.

Baerid rüütelkonna matriklis
1768. aasta 30. jaanuaril (vkj) võeti Baerid Eestimaa rüütelkonna matriklisse. Saaremaal immatrikuleeriti 1884. aasta 13. detsembril (vkj) Alexander Reinhold Baer Edler von Huthorn (1856−1917). Tema vend Ernst August Baer Edler von Huthorn (1863−1936) võeti Saaremaa matriklisse 14. jaanuaril (vkj) 1902. Asehalduskorra ajal, mil aadlimatriklid olid ajutiselt kaotatud, kirjutati Baerid Eestimaa kubermangu aadlisuguvõsaraamatusse. 1786. aasta 24. augustil (vkj) kanti selle I raamatusse ehk vana aadli hulka Vohnja mõisnik major Andreas Magnus Baer Edler von Huthorn (1726−1787), tema tütar Johanna Elisabeth Baer Edle von Huthorn (1755−1818), Heinrich Johann Edler von Huthorni (1723−maeti 1776) lesk Anna Luise Baer Edle von Huthorn (sündinud Freymann) (1734−1812) ja viimase poeg porutšik Magnus Johann Baer Edler von Huthorn (1765−1825).

Suguvõsa liikmeid

Baer Edle von Huthorn
Magnus Johann Baer Edler von Huthorn (1765−1825), alamporutšik, Eestimaa rüütelkonna peamees, Eestimaa maanõunik, mõisaomanik
Karl Ernst von Baer (1792−1876), meditsiinidoktor, salanõunik, Königsbergi ülikooli loodusteaduse ja zooloogiaprofessor ning prorektor, Königsbergi ülikooli zooloogiamuuseumi ja anatoomiainstituudi direktor, Peterburi TA tegevliige, nimekas teadlane, embrüloloogia rajaja, mõisaomanik
August Emmerich Baer Edler von Huthorn (1824−1891), mereväe kindralmajor
Alexander Andreas Ernst Baer Edler von Huthorn (1826−1914), õigusteaduse kandidaat, Eestimaa maanõunik, mõisaomanik
Heinrich Alexander Baer Edler von Huthorn (1891−?), teoloogialitsentsiaat, Neuwarpi (Pommeris) pastor, mõisaomanik
Dietrich Baer Edler von Huthorn (sündinud 1951), biokeemik, Concepcióni ülikooli dotsent

Baer Edle von Huthorni suguvõsa mõisavaldused

Eestimaa:
Araski (Arraska) (1787−1793), Kihelevere (Kichlefer) (1856−1859 pandi-, 1859−1874 pärusvaldus), Kolu (Heinrichshof) (kuni 1772), Konju (Raustfer) (1886−1916, kaasvaldus), Lasila (Lassila) (1720ndad−1830), Piibe (Piep) (1756−1919), Repniku (Repnik) (1889−1919), Selli (Sellie) (1770ndad−1919), Sutlema (Sutlem) (1730ndad−pärast 1758), Vohnja (Fonal) (1720ndad−1790)
Liivimaa eesti distrikt:
Kiidjärve (Kiddijerw) (1772−1787), Visusti (Wissust) (1794−1798, pandivaldus)
Saaremaa:
Kaarma-Suuremõisa (Karmel-Großenhof) (XIX sajandi lõpp, rendivaldus)

Viited

Kirjandus
Genealogisches Handbuch der baltischen Ritterschaften. Teil: Estland. Bd III. Görlitz: Verlag E. U. Starke, 1930. Lk 10-15 .
Genealogisches Handbuch der baltischen Ritterschaften. Teil: Oesel. Tartu: Osaühing „Ilutrükk”, 1935. Lk 454-455 ; täiendused, lk 686 .

Aadlisuguvõsad
Eestimaa matrikliaadel
Püha Rooma keisririigi aadel
Saaremaa matrikliaadel